  Виталий Пронин Кылем толэзе аслэсьтыз вордскем нуналзэ пусйиз дуннеысь одӥгез кужмоез спортсмен, аспал эшмы Рудольф Поварницын. Вордскемын но быдэ вуэмын со Вотка городын, та вакытэ Украинаын улэ.Улосчимы спортын вормонъёс басьтӥз, шаермылэн палэназ кошкыса. 1985-тӥ арын выллане тэтчасьёс пӧлын дуннелэсь рекордзэ выльдӥз - 2 метр 40 сантиметр. 1988-тӥ арын Совето Союзлэн командаеныз ӵош Лымшор Кореяысь Сеул городын ортчем Олимпиадае пыриськыса, куинетӥ инты басьтӥз. Ӟоз пияшВань эшъёсыз пияшез Руди нималлязы. Атаез Воткаысь машина поттонъя заводын ужаз, анаез быдэс улонзэ нылпи садысь пичиосын герӟаз. Пияшлы ним сётӥз ӵужапаезлэн кузпалыз, ачиз со немец выжыысь вылэм. Пинал вордскон сярысь тодэм но ӝотак шуэм: «Пи луиз ке, одно ик Рудольф ним сёт, сотэк йыркуръясько». Егит анай пумитъяськымтэ.Улосчимы вордскем палъёссэ шуныт кылъёсын гинэ тодаз вае. Пичи дыры, пе, туж шудо ортчиз. Город шорын ик квартира висъязы. Корка котырын вож-вож азбар, школа, спортплощадка. Татын пиналъёс котькуд нунал мугорзэс кыдатылӥзы: пичи но бадӟым теннисэн, футболэн, йӧ вылын гын сапеген хоккеен, баскетболэн, волейболэн, шальыен шудылӥллям.- Мыным удалтӥз дышетӥсьёсын, - тодаз вае спортсмен. - Нырысетӥ дышетӥсе Глафира Афанасьевна шуылоз вал: туж визьмо тон, но малы меда номырлы но чиданэд уг тырмы? Зэм, интыям пукыны ӧй чидалля. Туж кельшо вал физкультурая урокъёс. Уй но нунал спортзалын бызьылысал.Пияшлэн бадӟым быгатонлыкез шӧдӥськыны кутскиз, школаын выллане тэтчанъя зачёт сётыкуз:- «5» понна 1 метр 20 сантиметр вылӥе тэтчоно вал, - тодаз вае Рудольф Поварницын. - Мон сое капчиен басьтӥ. Тэтчаны быгатэмме шӧдыса, дышетӥсе планкаез 5 сантиметрлы ӝутӥз. Озьы мон огкутскемен 1 метр 35 сантиметр вылӥе лобӟи. Нош аслам ӝуждалае 1 метр 68 сантиметр сяна ӧй вал. Ӵапак со бордысен ик выль улонэ кутскиз, шуыны луоз.Ӟоз кадь капчиен тэтчась пияшез Воткаысь тренер Владимир Реут ӝог синйылтӥз. Выллане тэтчанъя секцие ӧтиз. Поварницын нырысетӥ тренировкаын ик ассэ но, эшъёссэ но паймытӥз: флосбери-флоп амалэн (планка вамен тыбырын музъемлы огваллин кариськыса лобӟон) 1 метр 40 сантиметре тэтчиз.Озьы тренерен Рудик пыр-поч басьтӥськизы та амал борды. Вотка сикъёсын нимысьтыз сборъёс но ортчытылӥзы. Улӥзы палаткаосын, асьсэос ик сиён пӧзьтылӥзы, шур дурын чорыгазы. Пияшлы туж кельшиз ке но выллане тэтчан, тренерез лушкем сюлмаськиз Рудиклэн лапег мугорыз пумысен. Шаерен люкиськон Тренер токма шорысь сюлмаськиз - отӥяз ваньмыз выжыкылын кадь пӧрмиз: пияш арлы быдэ 15 сантиметрлы нуйтӥськиз.- Воткаысь секцимы куашканы кутскемен, спортэн люкиськыны малпасько ни вал, - тодаз вае воргорон. - Тэтчаме туж потэ вал бере, быгатонлыкъёсме будэтоно кариськи Удмуртилэн палэназ. Озьы мон Украинае вуи. 19 арес тырмытозям, Харьковын улӥ.Ӵапак соку егит пияшез синйылтӥз СССР-ысь дано тренер Евгений Загорулько. Егит спортсменлэсь кужымзэ эскерон вылысь тренер пияшез Сухуми городын ортчоно ӵошатсконэ ӧтиз. Нош Таллинын ӵошатскон дыръя Поварницын 2 метр 15 сантиметрез басьтӥз. Соку ини мукетыз тренер - Киевысь Владимир Киба - Рудольфез дораз ӧтиз. Ӝужась спортсмен нош ик сюрес воже шедиз: Харькове кылёно-а яке палэнэ кошконо-а. Нош сюлмыз шӧдӥз: Харьковысь секцилэн кужымез лябӟе, тренерез но мукетыз дорын мугорзэ кыдатыны ӵектӥз. Шыпыт вормонСо вал 1985-тӥ арын 11-тӥ гудырикошконэ Донецкын. Городысь стадионэ уно сюрс калык люкаськиз ас спортсмензылэсь Сергей Бубкалэсь кузь бодыен тэтчамзэ учкыны. Со шоры ик телевидениысь камераос но «мертаськизы». Рудольф Поварницын понна со нуналэ вань кизилиос огазе люкаськизы кадь. 40 градус пӧсь но ӧз люкеты.- 2 метр 35 сантиметре тэтчыса, Украиналэсь рекордзэ выльдӥ, - тодаз вае спортсмен. - Собере мыным удалтӥз 2 метр 40 сантиметр ӝуждала вылтӥ лобӟыны. Бурдъяськем мылкыдыным эшшо но вылӥе тэтчыны дась вал кадь. Уд но оске, со ӵошатсконын 6 килограмме куштӥськем.Одӥгез жаль: Поварницынлэсь рекордъёссэ одӥг телекамера но синйылтымтэ. Ныр ултӥ чальтчем медаль1988-тӥ арын Лымшор Кореяысь Сеулын гужем Олимпиада ортчиз. Отчы пыриськыны удалтӥз асьме спортсменлы но. Валамон, та ӵошатсконэ со зарни медаль понна мынӥз вал, но... Мускыт куазьлы мугорзы умойгес мед дышоз шуыса, Совето Союзысь спортсменъёс тренировкаоссэс ортчытӥзы Владивостокын. Рудольф Поварницын соку капчиен 2 метр 35 сантиметре тэтчаз ке, Олимпиадаын 2 метр 36 сантиметрез сяна басьтыны ӧз удалты - куинетӥ кылиз.Ӵошатсконъёс бере Рудольф тренереныз янгышъёссэс утчазы. Мугез вылэм бызён сюрес бордын - Сеулын со вакчигес вал. Та ивор спортсменэз шуккиз кадь. Семьязэ кутыса, 2 толэзьлы кышноезлэн анаез доры улыны кошкиз. Ӧжытак шутэтскемез бере ини мылкыдыз буйгаз, выльысь тэтчан борды басьтӥськиз. Жаляса верано, лыдпусъёсыз выллане ӧз ӝутӥське ни. Шуг-секытъёс дэри колӟо сямен бордаз няняськизы кадь: семья кусыпъёсыз тэшказы, кунамы секыт югдур кылдӥз. Владимир Киба ужбергатон удысэ кӧчемен, Рудольф нош ик мукет тренерез утчано луиз. Куд-ог эшъёсыз индылыны но выризы: спорттэ куштыса, коньдон поттыны кутскы. Озьы Удмуртиысь воргорон бадӟым спортысь кошкиз. Ӝужыт кенер люкетӥз1988-тӥ арын СССР-лэн командаез берпуметӥзэ ӵошатскиз сюрлоен-молотэн ӵыж-горд флаг улсын. Отчы нуллэм флаг туннэ но Поварницынлэн Киевысь квартираяз улэ.Олимпиадаез сӥё-дано пытсан нуналэ вань командаос шулдыръяськизы. Ӵапак соку Поварницынлэн йыраз малпан чилектэм: малы горд флагмес кореецъёслы кельтоно? Угось ӵошатсконэ пыриськем командаос ас флагзэс куно пумитась страналы кузьмаса кельтылӥзы. Олимпиада тылэз кысэмзы бере Рудольф эшеныз ӵош флагштокысь горд кункышетэз кырмизы. Тазьы дауртэмзэс Кореяысь югдурез утисьёс синйылтӥзы, вераны выризы, Совето Союзлэн но флагез музеязы луыны кулэ шуыса. Но 2 метр 1 сантиметр ӝуждалаем спортсмен ӝогак шулдыръяськись калык пӧлы ышиз...1992-тӥ арын Испаниысь Барселонаын ортчем Олимпиадае Поварницын куно интыын ветлӥз ни. Дано спортсменлэн синкылиосыз ик адскизы: туж потэ вал выллане тэтчась эшъёсыз доры пыремез, но ӝужыт кенер вамен потыны сое ӧз лэзе.Та вакытэ Рудольф Поварницынлэн атлетикая ӵошатсконъёсты телевизор пыр учкыны моӵез уг тырмы. Егит спортсменъёс понна сюлмаське, керӟегъяське, янгышъёссэс синйылтэ, юрттыны тырше. Вань тодон-валанзэ, быгатонлыксэ, шӧдонлыксэ будӥсь егитъёслы сётыны тырше. Шумпотэ нылпиосыз понна. Пиез «Киев» команда понна 5 ар баскетболэн шудэ ини, нылыз модель луыса тырше.Георгий Грязев.  